作者:柳宗元
標題:酬賈鵬山人郡內新栽松寓興見贈二首
內容:芳朽自為別，無心乃玄功。夭夭日放花，榮耀將安窮。青松遺澗底，擢蒔茲庭中。積雪表明秀，寒花助蔥蘢。貞幽夙有慕，持以延清風。無能常閉閣，偶以靜見名。奇姿來遠山，忽似人家生。勁色不改舊，芳心與誰榮。喧卑豈所安，任物非我情。清韻動竽瑟，諧此風中聲。